Vra die veearts: Sonskerm en was in die ore - Voertaal
Vra die veearts: Sonskerm en was in die ore
Marianne Lomberg Mens en dier 2022-01-18
Terugvoer oor my vorige brief: Ek het toe my hondjie veearts toe gevat en die veearts het gesê die plek op sy penis is as gevolg van aarbondels en sonskade, en ek moet sonblok opsit.
My man wil weet of honde ook wasopbou in hul ore kan kry wat hul gehoor strem en kan dit verwyder word? Ons hond is al 14-en-'n-halfjaar, so dit is seker ook nie vreemd dat hy baie doof is nie.
Daphne, baie dankie dat jy laat weet wat toe fout was met jou hondjie! Ek is baie bly dis nie kwaadaardig nie, en nes in mense kan die sonskerm help om velkanker se ontwikkeling te voorkom.
Dan gepraat van gehoor, ja, honde kan ook was in hulle ore opbou, nes mense, maar gewoonlik nie genoeg om hulle gehoor aan te tas nie. Die was in die ore kan wel ongemaklik wees en lei na ontstekings, so indien jou woef aan sy ore krap, stel ek voor dat jy jou veearts vra om te loer of daar vuiligheid is wat uitgewas kan word.
Het jy geweet dat ons ook honde se gehoor kan toets? Die proses is net effe anders as in mense – ons meet hulle breingolwe om te sien of die klanke na hulle brein toe deurdring, want ons kan hulle natuurlik nie vra om te knik as hulle die geluid hoor nie! Maar die toets word nie gereeld gedoen nie, omdat ouer honde gewoonlik gelukkig verder leef, selfs al word hulle 'n bietjie hardhorig.